Hvis der er noget, vi alle kan blive enige om, så er det, at det har regnet meget i år. Længe har 2019 haft kurs mod at blive et af absolut vådeste år i dansk vejrhistorie, og julemorgen er det en realitet: Nedbørsrekorden fra 1999 er nu tangeret. Siden 1. januar er der på landsplan faldet 904,5 millimeter regn, hvilket afrundet giver 905 millimeter. Det er netop, hvad der faldt i løbet af 1999, som 2019 nu (indtil videre) deler førstepladsen med. Kan blive det absolut vådeste år herhjemme Juleaftensdag faldt der 1,7 millimeter på landsplan, og julenat er der faldet yderligere 0,2 millimeter, og det var altså nok til at nå 1999-niveauet. Selvom de næste fire dage ser stort set tørre ud, så viser flere prognoser, at kortvarige frontpassager vil passere Danmark 29. december og 30. december. Dermed er der mulighed for at vi får yderligere én millimeter regn inden året er omme, og sker det, vil 2019 blive det vådeste år siden 1874, hvor de landsdækkende nedbørsmålinger begyndte. Før 2019 kan kategoriseres som det vådeste år - og altså være mere end en tangering af regnmængderne fra 1999 - så skal der falde mindst 905,5 millimeter. Det skyldes, at Danmarks Meteorologiske Institut (DMI) i tidens løb har ændret måden at opgøre nedbør på. Det har været almindelig praksis at opgøre årsnedbøren i hele tal, mens der i de seneste år også er brugt decimaler. Derfor dækker 1999's rekordnedbør på 905 millimeter i 'virkeligheden' intervallet 904,5 til 905,4 millimeter, og derfor er en unik nedbørrekord først en realitet, hvis vi får 905,5 millimeter eller derover. Rekordvåd marts - og rekordvådt efterår Allerede i marts blev årets første nedbørsrekord en realitet. Med 106 millimeter blev marts i år den vådeste siden 1874. Senest er efteråret gået helt i vasken, og med hele 349 millimeter på landsplan blev efteråret 2019 det vådeste, der er registreret i dansk vejrhistorie, og det overgik den hidtidige rekord på 327 millimeter fra 1967 med 22 millimeter. Derudover er der siden juli i hver måned faldet mere regn end normalt. Selvom 2019 formentlig bliver det absolut vådeste kalenderår i dansk vejrhistorie, så bliver det ikke den vådeste 12-måneders periode der er målt i Danmark. Rekorden for mest regn i løbet af 12 måneder er på hele 1084 millimeter, hvilket blev målt fra august 2006 til juli 2007. Samtidig bliver 2019 med stor sandsynlighed også det fjerdevarmeste år, der er målt i Danmark.

Referat:
Nu mangler der kun én millimeter regn før 2019 er det unikt vådeste år i dansk vejrhistorie.